
Un weekend relaxant în Boston...

...mai puțin atunci când femeia care deține afacerea de lângă a ta este ucisă.

Isabella își planificase un weekend liniștit la o conferință pentru micii antreprenori, alături de verișoarele ei. În loc să învețe cum să-și promoveze farmacia, are de rezolvat o nouă crimă.

Dar oare poliția din Boston o va lăsa?

Suspectul evident este soțul abuziv al victimei...

...până când acesta vine cu un alibi de nezdruncinat.

Chiar și atunci, Isabella este convinsă că el este vinovatul.

Dar dacă e vinovat, de ce l-a sunat pe detectivul Palmer să-l ajute cu ancheta?

Când o a doua persoană este ucisă, fără vreo legătură aparentă cu Caroline, ancheta ei se împotmolește, iar poliția decide că hotelul are în libertate un ucigaș în serie la început de drum.

Va reuși Isabella să descopere motivul criminalului — și pe criminal — înainte ca weekendul să se încheie și oaspeții hotelului să se întoarcă acasă?

Va fi ca o mini-vacanță. Ce-i mai rău s-ar putea întâmpla?

Da, sigur. Eram convinsă că Delia nu se gândea că cel mai rău lucru care s-ar putea întâmpla ar fi o crimă, dar, pe de altă parte, cine se aștepta la crime după fiecare colț?

Stăteam la coadă, așteptând să ne cazăm în camera de la Hotelul Charlesbank din Boston. Această „mini-vacanță“ la care Thea și Delia mă convinseseră să iau parte era o conferință pentru micii proprietari de afaceri din New England. Și asta eram și eu, mică proprietară de afacere. Nu știam la ce să mă aștept de la weekendul ăsta. Speram să cunosc mai mulți proprietari de farmacii naturiste și poate să le vând câteva dintre creațiile mele mai puțin magice. Magazinul meu ar avea de câștigat dacă aș vinde mai multe articole pe care nu le fac chiar eu. Eram nervoasă la gândul că aveam să petrec un weekend departe de magazin și de clienții mei, dar eram destul de sigură că s-ar descurca fără mine câteva zile.

Cureaua genții mele grele a început să mă doară la umăr, așa că am lăsat-o jos. Erau sute de oameni în hol și totuși nu părea plin. Era destul de gălăgie încât nu auzeam fântâna din mijlocul încăperii și, deși camera adăpostea o jumătate de duzină de canapele și mult mai multe scaune, nu aveai unde să te așezi.

În mijlocul încăperii era un bar cu doi barmani foarte ocupați care îi serveau pe oamenii de la bar și pe cei din hol.

Participanții la conferință stăteau la taclale și părea că toată lumea se cunoaște între ei, mai puțin eu. O parte din weekend era dedicată cunoașterii altor proprietari de afaceri, așa că poate nu m-aș mai simți chiar atât de exclusă până la sfârșitul weekendului. Îmi doream doar ca această coadă de la recepție să se miște mai repede. De fiecare dată când ușile hotelului se deschideau glisând, aerul stătut din hol era înlocuit de cele mai cumplite mirosuri de reflux și de gaze de eșapament de la autobuze.

Eram deja obosită. Obosită să stau la coadă și obosită să-mi țin scuturile mentale la putere maximă în fiecare secundă, ca să mă protejez de acumularea de magie ambientală pe care o găsești în orice oraș mare.

Am simțit o atingere pe umăr și m-am întors. Joyce Ogilvie, proprietara magazinului Beach Candles din Rye, New Hampshire, îmi zâmbea. Părul ei vopsit roșu arăta la fel de nenatural azi cum arătase și prima dată când am cunoscut-o, când voia ca Trina să-i vândă lumânările în farmacia naturistă.

— Bună ziua, draga mea. Ne-am mai întâlnit cumva?

— Da, doamnă Ogilvie. Sunt Isabella Proctor. Eu conduc acum Farmacia Naturistă din Portsmouth.

Era pe punctul de a spune ceva când un zgomot puternic ne-a atras atenția. M-am întors spre sursa lui și am văzut unul dintre standurile de la conferință zăcând pe podea. Lângă stand stătea o Caroline Arneson care părea descumpănită.

Încăperea era aproape tăcută. — Nu e atât de solid pe cât pare, spuse ea cu un mic râs, în timp ce îl ridica.

— Vai, femeia asta. Bietul meu soț răposat nu o suporta, și acum înțeleg de ce, spuse doamna Ogilvie.

M-am uitat înapoi la doamna Ogilvie, al cărei zâmbet se transformase într-o încruntare.

Nici eu nu eram o admiratoare a lui Caroline Arneson. Mă presase să-mi vând magazinul din clipa în care fostul lui proprietar murise. Pretindea că avea nevoie de spațiu pentru propria afacere și că aveam s-o implor să-l cumpere în câteva

luni, când mi-aș fi dat seama că nu fac față muncii. De fapt, iubeam munca, iar farmacia naturistă câștiga clienți noi în fiecare săptămână. În niciun caz nu voiam să renunț la amplasarea mea de excepție din Market Square. Nu numai că nu voiam să vând, dar simțeam că aș abandona cumva amintirea Trinei dacă aș muta magazinul.

— E o rușine, continuă doamna Ogilvie.

Caroline Arneson avusese o viață grea, și nu prea mulți oameni știau. Soțul ei o bătea, iar ea nu voia să-l părăsească.

Iată ceva ce nu înțelegeam. Se purta de parcă ar fi avut toată încrederea în sine din lume. Poate că nu de încredere în sine avea nevoie ca să se ridice în sfârșit pentru ea însăși.

Încercam s-o ajut ori de câte ori puteam, dar nu-mi lua niciodată sfaturile în serios. Asta nu mă oprea însă să încerc.

— Nu știu, nu-mi place să iau decizii pripite despre oameni. Niciodată nu știm cu adevărat ce se întâmplă în viața

altcuiva.

Ogilvie strânse din buze. — Bănuiesc că ai dreptate. Dar totuși, un pic de bună-cuviință face mult.

— Pot să o ajut pe următoarea persoană, spuse o angajată a hotelului. Am fost surprinsă să văd că mi se adresa mie.

— Bună ziua și bine ați venit la Charlesbank. Sunteți aici pentru conferința micilor afaceri?

I-am zâmbit tinerei care părea epuizată. — Da, sunt. Isabella Proctor, mă cazez pentru mine și pentru cele două verișoare ale mele, Thea și Delia Proctor.

Cele două verișoare ale mele care crezuseră că ar fi amuzant să mă lase pe mine la coadă în timp ce ele se plimbau.

I-am întins permisul meu de conducere proaspăt eliberat și posibil nu tocmai legal și cardul de credit al afacerii.

— O clipă, doamnă Proctor, cât vă cazez.

Nu era că permisul meu n-ar fi fost legal. L-am luat de la Direcția de Permise, doar că l-am luat după ore, de la un bărbat care îi datora o favoare iubitului meu.

Poate că detectivul Steve Palmer era iubitul meu, sau poate că nu. Nu aveam o descriere mai bună pentru relația noastră în momentul acela. I-am gătit cina o dată — sandviș cu brânză la grătar și supă de roșii. M-a dus în parc la un picnic de seară și să vedem o piesă de teatru. De două ori în seara aceea aproape ne-am sărutat, dar nu s-a întâmplat niciodată cu adevărat.

Trecuse mai bine de o lună de la picnicul nostru, iar programele noastre nu ne mai permiseseră să petrecem timp împreună de atunci.

Oricum, m-a prins conducând fără permis în vara aceea și, în loc să aresteze o prietenă, a aranjat ca amicul lui de la Direcția de Permise să-mi dea unul. Nu era ceva ce mă apucam să povestesc multor oameni.

— Și sunteți gata, spuse femeia în timp ce îmi înapoia permisul și cardul de credit. Sunteți în camera 498. Luați liftul până la etajul patru și o luați la stânga.

Am luat cardurile-cheie pe care mi le-a întins și am zâmbit. I-am făcut un mic semn cu ochiul doamnei Ogilvie când am trecut pe lângă ea și am plecat în căutarea verișoarelor mele.

Le-am găsit în magazinul de cadouri, uitându-se la un raft de suveniruri turistice scumpe și de proastă calitate, totul având cuvântul „Boston“ pălmuit pe el într-un fel sau altul. Magazinul avea și obișnuitele articole de toaletă mini de opt dolari, perne de călătorie, bomboane și reviste.

Thea a luat un glob cu zăpadă și mi l-a întins. — Uită-te ce preț cer pentru ăsta, șopti ea.

Am întors cu grijă globul ca să citesc eticheta cu prețul. Cincizeci de dolari. M-am strâmbat gândindu-mă cât de puțin din banii aceia ar ajunge la oamenii care asamblau globurile.

— Nu sunt sigură că vei reuși să obții același preț în Portsmouth, am spus. Am pus globul jos și le-am întins cardurile-cheie. Eu urc în cameră. Iată cheile voastre.

— Ai trecut deja de coadă? Eram sigură că ar dura cel puțin o oră, spuse Thea.

— Nu, doar mi s-a părut o oră, stând de vorbă cu femeia din spatele meu și uitându-mă cum Caroline Arneson răstoarnă un stand.

Delia se schimonosi la față. — E aici?

— Ați auzit zgomotul de mai devreme? Ea a fost.

— Mă întreb dacă e aici pentru conferință, spuse Delia.

— După cum sună, și-a început weekendul mai devreme. Nu e nici măcar ora patru, spuse Thea.

— Mie mi s-a părut un accident. Oricum, eu mă duc sus în cameră, am spus.

— Vin și eu cu tine. Tot trebuie să despachetăm înainte de cină, spuse Thea.

Mi-ar plăcea să pot spune că odaia noastră era ceva spectaculos, dar era o cameră obișnuită cu două paturi duble, o baie, un scrin și o măsuță. Nu aveam de gând să petrec mult timp în cameră, așa că nu-mi păsa.

— Cine apucă să doarmă singură la noapte? întrebă Thea.

Am rezolvat problema prin metoda noastră străveche de rezolvare pașnică a conflictelor: piatră-foarfecă-hârtie.

Delia a aruncat piatra, iar Thea și cu mine am aruncat foarfeca. — Da! exclamă Delia, punându-și gențile pe patul cel mai apropiat de fereastră.

Mi-am despachetat geanta de o noapte și m-am așezat pe partea mea din celălalt pat. Fusesem la muncă doar câteva ore dimineața și aveam să mă întorc abia luni dimineață la zece. Chiar dacă avea să fie greu să fac conversație de complezență cu atâția oameni tot weekendul, măcar era o schimbare plăcută.

Era plăcut să mă îndepărtez și de Casa Proctor. Clădirea apartamentului meu mai avea peste o lună de lucrări de reconstrucție înainte să fie din nou locuibilă, iar eu număram zilele. Să nu mă înțelegeți greșit — îmi iubeam familia, și făcuseră progrese serioase în a mă trata ca pe o adultă care își poate trăi propria viață cum dorește, dar a locui cu ei nu era același lucru cu a locui pe cont propriu. Nu eram însă sigură că aveam să reușesc vreodată să-mi smulg motanul, pe Jameson, din casa aceea. Oriunde se întorcea, cineva voia să-l scarpine, să-i pregătească o masă specială sau să-i ceară părerea despre o vrajă complicată.

Evident, nu era un motan oarecare, era familiarul meu. Avea peste două sute de ani și era absolut convins că știe mai multe decât cele șapte vrăjitoare Proctor la un loc.

S-ar putea să nu se fi înșelat.

Jameson a rămas în Portsmouth pentru weekend, și deja îmi era dor de el. Nu îmi dădusem seama cât de des mă întorceam spre el ca să stăm la taclale sau să-i pun întrebări. Dar, fiindcă era acasă, aveam parte și de o pauză de la programul nostru de antrenament. Mă punea să muncesc din greu în fiecare seară, după o zi întreagă la farmacia naturistă, învățând vrăji noi și cum să le amplific cu amuleta de la Surorile Brigidei. Spunea că mă descurc acceptabil de bine. Eu credeam că pur și simplu nu-i plăcea să împartă complimente și că de fapt mă descurcam de minune.

— Mă plictisesc, spuse Delia. Hai să coborâm la bar și să ne uităm la oameni. — Bine, spuse Thea și se îndreptă spre ușă.

— Stai puțin, doar nu ai de gând să porți asta, nu-i așa? o întrebă Delia.

Thea se uită la adidașii ei găuriți, la blugi și la tricou. — Arăt bine.

— Sigur că arăți, dacă te pregătești să faci curat într-o pivniță mucegăită. Dacă vrei să faci o impresie favorabilă altor companii de tururi, poate că nu.

Thea oftă. — N-am împachetat mare lucru care să arate mai bine.

Delia rânji. — Nici nu credeam că ai făcut-o. Știi cum m-ai tachinat tot drumul încoace că am împachetat prea mult pentru un singur weekend? E pentru că a trebuit să-ți împachetez și ție haine ca lumea.

Thea își dădu ochii peste cap. — Bine. Cum vrei. Spune-mi tu ce să port, și o să-l îmbrac. Dar nu știu dacă o să-mi placă.

Delia scotoci prin geanta ei și scoase un pulover din cașmir bleumarin cu decolteu în V, blugi de culoare închisă și o pereche de

balerini din piele neagră cu vârf protejat cu argintiu. — Încearcă asta. E pe cât de simplă pot face o ținută.

Mi-am dat seama că Theei nu i-a displăcut, fiindcă atunci când a ieșit din baie avea un mic zâmbet pe buze.

— Thea, arăți minunat, am exclamat. Cum reușise Delia să găsească haine care i se potrivesc perfect Theei?

Delia s-a strecurat pe lângă Thea și s-a schimbat într-o rochie neagră și un pulover verde scurt. Mi s-a strâns inima, fiindcă și ea arăta minunat.

Hainele mele fuseseră distruse în incendiul din apartament, iar eu înlocuiam încet ce puteam cu chilipiruri de la magazinul de mâna a doua. Nu găsisem mare lucru.

Delia mi-a întins niște haine. — Și în caz că ai crezut că te-am uitat în marea mea extravaganță de cumpărături, n-am uitat.

Am luat pachetul și l-am întins pe pat. Un pulover roșu izbitor de asemănător cu puloverul meu preferat și o pereche de pantaloni negri eleganți. — Mi-ai cumpărat haine?

Delia mi-a întins o pereche de pantofi negri cu toc mic. — Și pantofi.

— Pur și simplu îi e rușine să fie văzută în public cu noi, asta-i tot, spuse Thea.

Am râs și am reușit să nu-mi întind machiajul cu lacrimi de recunoștință. — Ești cea mai tare.

Hainele mele mi se potriveau și ele perfect, dar am știut de ce de îndată ce am simțit furnicătura de magie când le-am îmbrăcat. — Ai fermecat hainele!

— E o vrajă la care lucrez de ceva vreme. Prima dată când îmbraci articolul, vraja va ajusta haina ca să ți se potrivească de parcă ar fi fost croită pe tine. Și nu se vor păta, iar dacă perii orice urmă de murdărie de pe ele, vor arăta din nou ca noi.

— Ingenios, am spus. S-ar putea să nu mai vreau niciodată să port altceva.

Delia se înroși. — Jameson m-a ajutat cu ea. Nu cred că există vreo vrajă pe lume pe care el să n-o cunoască.

Și am adus suficiente pentru fiecare dintre noi pentru tot weekendul.

Probabil că avea dreptate în privința lui Jameson. — Bine, hai să coborâm și să cunoaștem niște afaceriști plictisitori.

— Sau măcar să bem un pahar de vin înainte de cină.

În timp ce coboram cu liftul, m-am gândit să beau un pahar de vin. Ar putea fi plăcut să-mi mai dau drumul puțin în seara asta, de vreme ce nu aveam să mă antrenez cu motanul meu.

Soneria liftului a sunat și ușa s-a deschis glisând. Deși nu eram singurele cu ideea asta, holul era destul de gol încât să auzim apa din fântână. — Hai să ne așezăm acolo, am spus, arătând spre masa cea mai apropiată de fântână.

Ne-am așezat, iar unul dintre barmani a venit imediat să ne ia comanda. — Bună seara, doamnelor, sunt Marco, chelnerul vostru. Pot să încep cu ceva de băut? — Aș dori un pahar de Malbec, am spus.

— La fel și pentru mine, spuse Thea.

Delia făcu o pauză o clipă. — Aș dori un martini cu espresso.

Ne-a zâmbit larg. — Mă întorc într-o clipă cu acestea și vă las și meniul. — E cam drăguț, spuse Delia.

— N-ai nicio șansă cu el, te judecă pentru comanda aia caraghioasă de băutură, spuse Thea.

— Nu e o băutură caraghioasă. M-am interesat, și e una dintre primele zece băuturi pe care le comandă oamenii. Nu e vina mea dacă nu vreau un pahar de vin roșu ca voi două, niște babe învechite.

Marco s-a întors cu băuturile noastre. Ne-a adus și un platou cu brânză și biscuiți. I-a zâmbit Theei. — Brânza e din partea mea. Pot să vă mai aduc ceva de mâncare? De când dau chelnerii mâncare gratis?

Delia își puse meniul jos. — Putem avea o porție de chipsuri cu curry și o porție de covrigei moi? Asta suna bine și pentru mine, așa că i-am întins meniul.

— Desigur...

— Doamnelor, ce drăguț să vă văd aici, ne întrerupse un bărbat scund. Mi se părea cunoscut, dar nu-mi dădeam seama de unde. Marco s-a îndepărtat cu comanda noastră, iar bărbatul ni s-a alăturat.

— Domnule Branham, ce drăguț să vă văd, spuse Thea.

Evan Branham, viceprimarul orașului Portsmouth. Nu era de mirare că mi se părea cunoscut.

Îi făcu semn lui Marco și schiță cu mâna un semn pentru încă o băutură. — Drăguț să văd niște femei de afaceri din orașul natal aici în acest weekend. Bineînțeles că o să spuneți tuturor de aici numai lucruri bune despre Portsmouth, nu? Suntem copți pentru câteva oportunități de franciză în orașul nostru în plină creștere, și dacă reușim să atragem trei sau patru, va fi munca unui weekend reușit. Noi? Se aștepta să atragem noi afaceri?

— Vreți să vi se alăturați la un pahar? întrebă Delia.

Luă un pahar de bere de la Marco. — Nu pot chiar acum. Trebuie să trec la treabă. O să mai vorbim weekendul ăsta, totuși. După ce s-a îndepărtat, m-am uitat la Thea. — De unde știai cine e?

Își dădu ochii peste cap. — De șase luni încoace tot încearcă să ne convingă să facem un tur bazat pe casa și ferma lui. Jură că e un monument istoric, dar nu vrea să ofere nicio dovadă.

— Ar putea fi bine să-ți datoreze viceprimarul o favoare, am spus.

Delia clătină din cap. — Petrece mai mult de un minut cu el, și-ți vine să te duci să faci o baie. Are un fel al lui cu care niciuna dintre noi nu vrea să se descurce.

Marco s-a întors cu aperitivele noastre. — Închidem terasa pentru seara asta — tocmai a început să plouă. Speram că ploaia avea să risipească o parte din magia mai veche pe care o simțeam.

— Suntem bucuroase să plătim pentru platoul cu brânză, spuse Thea.

— Nu e nevoie. Speram să-l schimb pe numărul tău de telefon, spuse Marco.

Am tresărit și m-am uitat din nou. Dintre noi trei, Thea era întotdeauna ultima care era invitată în oraș. Asta era o schimbare plăcută.

Ea i-a luat telefonul și și-a introdus numărul în el.

Eram pe punctul de a-l întreba unde era cea mai apropiată farmacie când am auzit o voce cunoscută din capătul celălalt al încăperii. Toate patru ne-am întors și am văzut-o pe Caroline Arneson certându-se cu Joyce Ogilvie.

Caroline s-a ridicat de la masă, astfel încât Joyce să nu mai stea aplecată deasupra ei. — Știi de ce nu-ți vând lumânările? Pentru că sunt ieftine, și clientele mele nu le vor.

— Poftim?

— M-ai auzit, ieftine. Ceara ta e atât de plină de aer încât, când clientele iau lumânarea în mână, își dau seama că sunt înșelate și că lumânările se vor termina aproape cât ai clipi.

Joyce o măsură pe Caroline din cap până-n picioare. — Clientele tale ar trebui să fie obișnuite să cumpere ieftin.

Înainte să ajungă la bătaie, Marco a pășit între cele două femei. — Am o masă pentru dumneavoastră, doamnă, chiar aici. Dacă vreți să mă urmați. A luat-o pe Joyce de braț și a condus-o la masa de lângă noi.

Joyce s-a uitat la noi trei. — Vai, sunteți voi din nou, de la coadă. Ați auzit ce mi-a spus femeia aia îngrozitoare?

— Toată lumea din hol a auzit ce aveați să vă spuneți una alteia. Nu prea cred că acesta e momentul sau locul potrivit ca să cauți ceartă cu cineva care nu-ți place, spuse Thea.

Lui Joyce nu i-a plăcut remarca Theei, așa că ne-a întors spatele și n-a mai scos o vorbă până când a venit timpul cinei în sala de bal. — Era și cazul, mormăi ea în timp ce ne croiam drum prin ușile duble.

Candelabrele luminau sala cea mare, iar lumânările de pe fiecare masă răspândeau o strălucire caldă. Joyce Ogilvie s-a așezat la o masă goală din față, aproape de scenă, așa că noi am ales masa din colțul din spate. Fețele de masă din damasc gri puneau în valoare porțelanul alb, iar chelnerii treceau prin sală, turnând vin invitaților așezați.

Pe estrada din fața sălii se afla un microfon, iar când sala a părut plină, primarul Bostonului l-a folosit ca să ne ureze bun venit și să-l prezinte pe primul vorbitor. Pe parcursul cinei au fost opt prezentări din partea unor orașe din toată Noua Anglie, fiecare căutând afaceri care să se extindă în regiunea lor.

Viceprimarul Branham s-a descurcat destul de bine scoțând în evidență avantajele impozitelor mici pentru afacerile din New Hampshire, alături de numărul tot mai mare de turiști și de populația în creștere. Până să termine, eram bucuroasă că locuiam în Portsmouth.

În schimb, primarul din Farmington, Rhode Island, s-a descurcat groaznic când a fost întrebat despre rata criminalității din orașul său, corupția poliției și apa aproape de nebăut.

Mă bucuram că mâncaserăm aperitive la bar, fiindcă expresia „cină cu pui de cauciuc“ era o descriere exactă a mesei noastre. — N-o să mai consider niciodată gătitul mătușii Nadia ceva de la sine înțeles, am spus, împingând dovlecelul răsfiert prin farfurie.

— Nici eu, spuse Delia.

— Măcar avem barul cu deserturi de așteptat mai târziu, spuse Thea.

Programul nostru spunea că după cină urma karaoke. Să zic că karaoke nu era genul meu ar fi fost o subevaluare uriașă. Îmi plăcea să cânt, dar nu nimeream notele corecte. Nici măcar din întâmplare, dacă era să-l crezi pe profesorul meu de muzică din liceu.

După ce au terminat vorbitorii, noi trei am părăsit sala de bal și ne-am așezat din nou lângă fântână. Nu eram singurele cu ideea asta, iar karaoke pe care îl auzeam de fiecare dată când se deschideau ușile sălii de bal îmi spunea că făcuserăm alegerea corectă.

Am privit personalul hotelului pregătind bufetul de deserturi și ne-am bucurat de mirosul sosurilor de ciocolată fierbinte și de caramel care se încălzeau pentru barul cu înghețată. Mă întrebam dacă iedera otrăvitoare a domnului Rippon se vindeca și dacă ar fi trebuit să-l sun ca să verific. Am închis ochii și am vrut din toată ființa ca încordarea dintre umeri să se elibereze. Clienții mei aveau să fie bine fără mine peste weekend. Eram aici ca să mă relaxez și să mă distrez puțin cu verișoarele mele.

Personalul a descoperit tot ce era pe bufetul de deserturi, iar oamenii au început să se așeze la coadă.

— Desert? le-am întrebat pe Thea și pe Delia.

— Dacă mergem toate, ne pierdem masa, spuse Thea. Ar trebui să mergem pe rând. M-am ridicat. — Bun plan. Merg eu prima.

Pe masa cea lungă erau prăjituri cu ciocolată, opt arome diferite de înghețată, mai multe sosuri decât aș fi putut numi și încă și mai multe garnituri de presărat peste frișcă.

Am luat un bol și unul dintre chelneri mi-a pus în el o prăjitură cu ciocolată. Am mers de-a lungul mesei, spunând fie da, fie nu, mulțumesc, fiecărei persoane. Până să ajung la capătul mesei, eram destul de sigură că aveam în bol calorii pentru cel puțin două zile.

— Asta-i numai pentru tine? întrebă Delia.

M-am uitat în bol. — Trebuia să fie, dar poate ar fi mai bine să iau câteva lingurițe și să împărțim. Thea ridică privirea de la telefon. — Ce? — Îi scrie lui Marco, spuse Delia.

— Am putea comanda încă un pahar, sugeră Thea.

Caroline Arneson a ieșit din sala de mese și s-a așezat pe scaunul nostru gol. Purta o rochie roșie mulată și o pereche de pantofi cu platformă și părea că venise să se distreze. — Vă vine să credeți ce plictisitor a fost? Credeam

că o să adorm chiar acolo, în salată.

Poate că, dacă aș fi fost la o mulțime de astfel de weekenduri, m-aș fi plictisit și eu de ele. Mi-ar fi plăcut să aud mai multe discuții legate de afacerea mea, dar, sincer, dacă voiam asta, probabil ar fi trebuit să-mi organizez propria conferință pentru proprietarii de afaceri magice. — N-a fost chiar așa de rău, spuse Delia.

— Nu știu, dar sigur n-aș vrea să fiu în locul primarului din Farmington acum. Caroline râse. — S-a descurcat groaznic.

I-am urmărit privirea spre un grup de oameni de afaceri mai în vârstă care stăteau lângă bar. — Aș fi putut să mă mărit cu un om de afaceri. Cred

că viața mea ar fi fost mult mai bună. Credeți-mă, fetelor, să nu vă măritați niciodată cu un polițist. O să fiți mereu pe locul doi, după slujbă. — De ce spui asta? Soțul tău chiar e atât de rău? întrebă Delia.

Am închis ochii. Nu le povestisem niciodată verișoarelor mele despre problemele din căsnicia lui Caroline și mă îndoiam că ar fi vrut să vorbească despre ele acum.

— Mă întreb... statistic vorbind, jumătate dintre bărbații ăștia sunt divorțați. N-are rost să sari de pe vapor fără să ai unde să aterizezi, spuse ea.

Bunicii mei erau singurul cuplu fericit căsătorit pe care îl cunoșteam. Mama și mătușile mele nu reușiseră să facă să dureze relațiile cu tații noștri, așa că simțeam că eram la fel de dezamăgită ca și Caroline. Doar că abordarea noastră era diferită. Ea căuta un alt bărbat, iar eu nici măcar nu-l căutasem pe cel pe care îl avusesem. Oricum, cei mai mulți oameni pe care îi cunoșteam nu mai considerau căsătoria un angajament pe viață.

Caroline s-a ridicat și și-a tras de rochie ca să stea întinsă. — Urați-mi noroc, spuse ea în timp ce se îndrepta cu pași mari spre bar.

Thea își dădu ochii peste cap. — E atât de dezamăgită, încât mă face să fiu fericită că sunt singură.

— Trebuie să i se fi întâmplat ceva, majoritatea oamenilor n-au o inimă atât de împietrită, spuse Delia.

Am privit-o cum râdea și flirta croindu-și drum spre centrul grupului de bărbați. Aproape imediat, un bărbat înalt, într-un costum impecabil și cu o urmă de cărunt la tâmple, i-a atins brațul. Ea s-a alintat lângă el și a râs la ceva ce a spus el. — E o femeie în toată firea și poate face ce

